32010R0379
L 112/1
SLUŽBENI LIST EUROPSKE UNIJE
04.05.2010.
UREDBA KOMISIJE (EU) br. 379/2010
od 4. svibnja 2010.
o izmjeni priloga I., II. i III. Uredbi Vijeća (EEZ) br. 3030/93 o zajedničkim pravilima za uvoz određenih tekstilnih proizvoda iz trećih zemalja
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EEZ) br. 3030/93 od 12. listopada 1993. o zajedničkim pravilima za uvoz određenih tekstilnih proizvoda iz trećih zemalja (1), a posebno njezin članak 19.,
budući da:
(1)
Zajednička pravila za uvoz određenih tekstilnih proizvoda iz trećih zemalja trebala bi se ažurirati kako bi se uzele u obzir novije promjene.
(2)
Bilateralni sporazum između Europske zajednice i Republike Uzbekistana o trgovini tekstilnim proizvodima istekao je 31. prosinca 2004. Kako bi se tekstilni sektor i sektor odjeće uključili u područje primjene Sporazuma o partnerstvu i suradnji, uspostavljeni sustav praćenja trebalo bi ukinuti.
(3)
Uredbu (EEZ) br. 3030/93 trebalo bi stoga na odgovarajući način izmijeniti.
(4)
Mjere predviđene ovom Uredbom u skladu su s mišljenjem Odbora za tekstil, koji je uspostavljen u skladu s člankom 17. Uredbe (EEZ) br. 3030/93,
DONIJELA JE OVU UREDBU:
Članak 1.
Prilozi I., II. i III. Uredbi (EEZ) br. 3030/93 mijenjaju se u skladu s Prilogom ovoj Uredbi.
Članak 2.
Ova Uredba stupa na snagu na dan objave u Službenom listu Europske unije.
Primjenjuje se od 5. svibnja 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. svibnja 2010.